Voorgraadse Kursusse - University of Johannesburg
Home » Faculties of Humanities » School of Languages » Languages, Cultural Studies and Applied Linguistics (LanCSAL) » Afrikaans@LanCSAL » Programme » Voorgraadse Kursusse
Taal- en literatuurstudie maak 'n sentrale deel van enige Fakulteit Geesteswetenskappe uit aangesien dit noodsaaklik is vir die estetiese, kritiese en refleksiewe ontwikkeling van studente. Taal- en letterkundekursusse stel studente in staat om hulself te verstaan as produkte van en as deelnemers aan die tradisies van kuns, idees en waardes. Die kennis van spesifiek die Afrikaanse taal- en letterkunde help studente om die wêreld en hulle plek daarin beter te verstaan, om te besef dat hulle self deel uitmaak van 'n tradisie en dat hierdie tradisie ook in 'n bepaalde verhouding met ander tradisies staan.
Die bestudering van letterkunde help ons dus nie in die eerste plek om die fisiese wêreld om ons beter te verstaan op die manier wat die werk van natuurwetenskaplikes dit doen nie. Wat deur kunswerke "ontdek" word, is iets van die aard van die mense uit wie se verbeelding die werk voortgekom het, beïnvloed deur 'n baie besondere waarnemingspunt op 'n sekere tydstip, wat absoluut uniek is. Daarom is die bestudering van kunswerke 'n ondersoek van die manier waarop mense in die wêreld bestaan, van wat dit is om mens te wees.
Die Afrikaanse prosa, poësie en drama word aangebied sodat enersyds individuele werke ondersoek word en die metodes van liteartuurondersoek aangeleer word aan die hand van individuele tekste. Voorts word die Afrikaanse literatuur binne 'n breër historiese en kunsteoretiese konteks (Romantiek, Modernisme, Post-modernise/postkolonialiteit) geplaas. Derdens word tekste ook binne die konteks van "kulturele sudies" ondersoek.